Papyvesių pėsčiųjų tiltas

Papyvesių pėsčiųjų tiltas – pėsčiųjų tiltas Pasvalio rajone, Papyvesių kaime, apie 3 km į šiaurės rytus nuo Pasvalio. Nutiestas per Pyvesos upę (Mūšos intaką) tarp Ąžuolpamūšės ir Adampolio gatvių. Stovi lygiame kraštovaizdyje senojo, į Rygą vedusio plento vietoje.

Pėsčiųjų tiltas įrengtas panaudojus buvusio kelio tilto akmens mūro atramas.Kelias, kokiu senovėje kai kurie vilniečiai keliavo į Rygą vilnijosnaujienos.lt 2018-10-15 Rašytiniuose šaltiniuose Papyvesiai paminėti dar 1585 m. kaip buvęs bajorkaimis. Tikėtina, jog pro šią vietovę ir buvo keliaujama į dabartinę Latvijos sostinę. Vienaip ar kitaip vykstantiems reikėjo persikelti per Pyvesą. 

Dabartinis kelias į Rygą – „Via Baltica” magistralės dalis , nuo šio tilto nutolusi 250 m į vakarus. Priešingoje pusėje Papyvesiuose išlikusi buvusio Gubernijos–Biržų siaurojo geležinkelio trasa. Senasis, vietiniam susisiekimui likęs tiltas netoli judrios magistralės stovėjo prastos būklės, prie jo nebuvo gero kelio. Juo dar galėjo pravažiuoti ir arklių tempiami vežimai, ir mašinos. Šio tilto metalinės konstrukcijos išardytos XX a. 7 dešimtmečio viduryje ir panaudotos vietinio „Atžalyno“ kolūkio reikmėms ir pėsčiųjų praėjimui įrengti. Pagal išlikusias akmenines atramas galima spėti, jog tiltas per Pyvesą galėjo būti maždaug 6 m pločio. Vietinių meistrų surinkto pėsčiųjų tilto ilgis apie 30 m.Papyvesių pėsčiųjų tiltas maps.lt Akmeninės atramos išsidėsčiusios abiejuose krantuose ir viena iš jų – upės vagoje. Per sezoninius potvynius pakilęs Pyvesos vanduo išsilieja iš krantų, apsemdamas visą patiltę.

Pėstiesiems skirtas tiltas – dviejų tarpatramių, tiesaus silueto, metalinių konstrukcijų statinys. Ėjimo takas įtaisytas ant medinio lentų pakloto, laikomo išilginių kraštinių sijų, sutvirtintų metaliniais ryšiais. Apie 1,5 m pločio konstrukcija įtvirtinta plačių, masyvių atramų vidurinėse dalyse. Perdangai tvirtumo suteikia panaudoti geležinkelio bėgiai. Tilto takas iš kraštų apribotas apsauginiais turėklais, surinktais iš metalinių kampuočių juostų ir tarpus užpildančių išilginių lynų.

 Šaltiniai 

 Nuorodos 

 Pasvalys FOTO. Pėsčiųjų tiltas Papyvesiuose facebook.com

Kategorija:Pasvalio rajono tiltai
Kategorija:Lietuvos sijiniai tiltai
Kategorija:Lietuvos pėsčiųjų tiltai